FI Euroopan unionin virallinen lehti L 54/50

KOMISSION PÄÄTÖS,

tehty 17 päivänä helmikuuta 2006,

yhteisön taloudellisesta tuesta vuodeksi 2006 eräiden yhteisön vertailulaboratorioiden toimintaan kansanterveyttä koskevan eläinlääkinnän alalla (biologiset riskit)

(tiedoksiannettu numerolla K(2006) 328)

(Ainoastaan englannin-, espanjan-, hollannin- ja ranskankieliset versiot ovat todistusvoimaiset)

(2006/142/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 28 artiklan 2 kohdan,

sekä katsoo seuraavaa:

(1) Päätöksessä 90/424/ETY säädetään, että yhteisö osallistuu eläinlääkärintarkastusten tehostamiseen myöntämällä tukea vertailulaboratorioille. Vertailulaboratorioksi yhteisön eläinlääkintälainsäädännön mukaisesti nimetty laboratorio voi tietyin edellytyksin saada yhteisön tukea.

(2) Päätöksen 90/424/ETY 28 artiklan mukaisesti vertailulaboratorioiden toimintaan myönnettävästä yhteisön taloudellisesta tuesta 29 päivänä tammikuuta 2004 annetussa komission asetuksessa (EY) N:o 156/2004 (2) säädetään, että yhteisö myöntää taloudellista tukea edellyttäen, että hyväksytyt työohjelmat on toteutettu tehokkaasti ja että tuensaajat toimittavat komissiolle kaikki tarvittavat tiedot tietyissä määräajoissa.

(3) Komissio on arvioinut yhteisön vertailulaboratorioiden toimittamat vuotta 2006 koskevat työohjelmat ja niitä vastaavat alustavat talousarviot.

(4) Näin ollen 1 päivästä tammikuuta 2006 yhteisön taloudellista tukea olisi myönnettävä yhteisön vertailulaboratorioille, jotka on nimetty suorittamaan tehtäviä ja velvollisuuksia, joista säädetään rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta 29 päivänä huhtikuuta 2004 annetussa Euroopan parlamentin ja neuvoston asetuksessa (EY) N:o 882/2004 (3) ja tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetussa Euroopan parlamentin ja neuvoston asetuksessa (EY) N:o 999/2001 (4).

(5) Yhteisöltä tulevan taloudellisen tuen lisäksi olisi myönnettävä lisätukea seminaarien järjestämiseen yhteisön vertailulaboratorioiden vastuulle kuuluvilla aloilla.

(6) Asetuksessa (EY) N:o 156/2004 vahvistetaan yhteisön vertailulaboratorioiden järjestämiä seminaareja koskevat tukikelpoisuussäännöt. Siinä myös rajoitetaan taloudellinen tuki enintään 30:een seminaarin osanottajaan. Poikkeuksista tähän rajoitukseen olisi säädettävä yhteisön yhden vertailulaboratorion osalta, joka tarvitsee tukea yli 30 osanottajan osallistumista varten, jotta seminaarista saataisiin paras mahdollinen tulos.

(7) Laboratoriota Laboratorio de Biotoxinas Marinas, Agencia Española de Seguridad Alimentaria (Ministerio de Sanidad y Consumo), Vigo, Espanja, joka on asetuksella (EY) N:o 882/2004 nimetty yhteisön vertailulaboratorioksi merellisten biotoksiinien valvontaa varten, pyydettiin lisäämään vuotuiseen työohjelmaansa hanke, jolla tuetaan yhteisön elintarviketurvallisuutta koskevaa politiikkaa ja lainsäädäntöä merellisten biotoksiinien havaitsemisen ja valvonnan alalla, missä erityistä huomiota olisi kiinnitettävä merellisten biotoksiinien havaitsemista koskevien standardien asettamiseen saataville, jotta käytössä olisi vaihtoehtoisia havaitsemismenetelmiä.

(8) Yhteisen maatalouspolitiikan rahoituksesta 17 päivänä toukokuuta 1999 annetun neuvoston asetuksen (EY) N:o 1258/1999 (5) 3 artiklan 2 kohdan mukaan yhteisön sääntöjen mukaisesti toteutettavat eläinlääkintäalaa ja kasvien terveyttä koskevat toimenpiteet rahoitetaan Euroopan maatalouden ohjaus- ja tukirahaston tukiosastosta. Varainhoidon valvonnassa sovelletaan asetuksen (EY) N:o 1258/1999 8 ja 9 artiklaa.

(9) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Taloudellinen tuki Espanjalle asetuksen (EY) N:o 882/2004 mukaisten tehtävien suorittamiseksi

1. Yhteisö myöntää Espanjalle taloudellista tukea asetuksen (EY) N:o 882/2004 32 artiklassa säädettyjä tehtäviä varten, jotka suorittaa Laboratorio de Biotoxinas Marinas, Agencia Española de Seguridad Alimentaria (Ministerio de Sanidad y Consumo), Vigo, Espanja ja jotka koskevat merellisten biotoksiinien valvontaa.

Kyseinen taloudellinen tuki saa olla enintään 360 000 euroa 1 päivän tammikuuta 2006 ja 31 päivän joulukuuta 2006 välisenä ajanjaksona.

Edellä toisessa alakohdassa mainitun enimmäismäärän puitteissa ja asetuksen (EY) N:o 156/2004 2 artiklassa säädettyjen aikarajojen soveltamista rajoittamatta varataan 140 000 euron suuruinen määrä hankkeeseen vertailumateriaalien tuottamiseksi saxitoksiinin ja sen analogien, okadahapon ja sen analogien, atsaspirasidien, pektenotoksiinien, palytoksiinin, spirolidien ja jessotoksiinien havaitsemiseksi, ja summa myönnetään suoraan Vigossa sijaitsevalle yhteisön vertailulaboratoriolle merellisten biotoksiinien valvontaa varten seuraavin ehdoin:

a) väliraportit hankkeen edistymisestä lähetetään kuukausittain;

b) raporttiluonnos lähetetään viimeistään 31 päivänä joulukuuta 2006;

c) loppuraportti ja todisteet koituneista kustannuksista lähetetään 31 päivään maaliskuuta 2007 mennessä.

2. Edellä 1 kohdassa säädetyn enimmäismäärän lisäksi yhteisö myöntää Espanjalle taloudellista tukea 1 kohdassa tarkoitetun laboratorion järjestämää seminaaria varten. Tuki saa olla enintään 30 000 euroa.

2 artikla

Taloudellinen tuki Ranskalle asetuksen (EY) N:o 882/2004 mukaisten tehtävien suorittamiseksi

1. Yhteisö myöntää Ranskalle taloudellista tukea asetuksen (EY) N:o 882/2004 32 artiklassa säädettyjä tehtäviä varten, jotka suorittaa Agence Française de Sécurité Sanitaire des Aliments -viraston alaisuuteen kuuluva Laboratoire d'Etudes et de Recherches sur la Qualité des Aliments et sur les Procédés Agro-alimentaires, Maisons-Alfort, Ranska ja jotka koskevat maidon ja maitotuotteiden määritystä ja testausta.

Kyseinen taloudellinen tuki saa olla enintään 145 000 euroa 1 päivän tammikuuta 2006 ja 31 päivän joulukuuta 2006 välisenä ajanjaksona.

2. Edellä 1 kohdassa säädetyn enimmäismäärän lisäksi yhteisö myöntää Ranskalle taloudellista tukea 1 kohdassa tarkoitetun laboratorion järjestämää seminaaria varten. Tuki saa olla enintään 27 000 euroa.

3 artikla

Taloudellinen tuki Alankomaille asetuksen (EY) N:o 882/2004 mukaisten tehtävien suorittamiseksi

1. Yhteisö myöntää Alankomaille taloudellista tukea asetuksen (EY) N:o 882/2004 32 artiklassa säädettyjä tehtäviä varten, jotka suorittaa Rijksinstituut voor Volksgezondheid en Milieu (RIVM), Bilthoven, Alankomaat ja jotka koskevat zoonoosien (salmonellan) määritystä ja testausta.

Kyseinen taloudellinen tuki saa olla enintään 305 000 euroa 1 päivän tammikuuta 2006 ja 31 päivän joulukuuta 2006 välisenä ajanjaksona.

2. Edellä 1 kohdassa säädetyn enimmäismäärän lisäksi yhteisö myöntää Alankomaille taloudellista tukea 1 kohdassa tarkoitetun laboratorion järjestämää seminaaria varten. Tuki saa olla enintään 28 000 euroa.

4 artikla

Taloudellinen tuki Yhdistyneelle kuningaskunnalle asetuksen (EY) N:o 882/2004 mukaisten tehtävien suorittamiseksi

1. Yhteisö myöntää Yhdistyneelle kuningaskunnalle taloudellista tukea asetuksen (EY) N:o 882/2004 32 artiklassa säädettyjä tehtäviä varten, jotka suorittaa laboratorio, Centre for Environment, Fisheries and Aquaculture Science, Weymouth, Yhdistynyt kuningaskunta ja jotka koskevat simpukoiden bakteeri- ja virussaastumisen valvontaa.

Kyseinen taloudellinen tuki saa olla enintään 263 000 euroa 1 päivän tammikuuta 2006 ja 31 päivän joulukuuta 2006 välisenä ajanjaksona.

2. Edellä 1 kohdassa säädetyn enimmäismäärän lisäksi yhteisö myöntää Yhdistyneelle kuningaskunnalle taloudellista tukea 1 kohdassa tarkoitetun laboratorion järjestämää seminaaria varten. Tuki saa olla enintään 30 000 euroa.

5 artikla

Taloudellinen tuki Yhdistyneelle kuningaskunnalle asetusten (EY) N:o 882/2004 ja (EY) N:o 999/2001 mukaisten tehtävien suorittamiseksi

1. Yhteisö myöntää Yhdistyneelle kuningaskunnalle taloudellista tukea asetuksen (EY) N:o 999/2001 liitteessä X olevassa B luvussa vahvistettuja tehtäviä varten, jotka suorittaa Veterinary Laboratories Agency, Addlestone, Yhdistynyt kuningaskunta ja jotka koskevat tarttuvien spongiformisten enkefalopatioiden valvontaa.

Kyseinen taloudellinen tuki saa olla enintään 731 000 euroa 1 päivän tammikuuta 2006 ja 31 päivän joulukuuta 2006 välisenä ajanjaksona.

2. Edellä 1 kohdassa säädetyn enimmäismäärän lisäksi yhteisö myöntää Yhdistyneelle kuningaskunnalle taloudellista tukea 1 kohdassa tarkoitetun laboratorion järjestämiä seminaareja varten. Tuki saa olla enintään 70 000 euroa.

3. Poiketen siitä, mitä asetuksen (EY) N:o 156/2004 4 artiklan 1 kohdassa säädetään, 1 kohdassa tarkoitettu laboratorio on oikeutettu vaatimaan taloudellista tukea yhteen 2 kohdassa tarkoitetuista seminaareista enintään 50 osanottajan osalta.

6 artikla

Osoitus

Tämä päätös on osoitettu Espanjan kuningaskunnalle, Ranskan tasavallalle, Alankomaiden kuningaskunnalle sekä Ison-Britannian ja Pohjois-Irlannin yhdistyneelle kuningaskunnalle.

Tehty Brysselissä 17 päivänä helmikuuta 2006. Komission puolesta Markos KYPRIANOU Komission jäsen

(1) EYVL L 224, 18.8.1990, s. 19. Päätös sellaisena kuin se on viimeksi muutettuna päätöksellä 2006/53/EY (EUVL L 29, 2.2.2006, s. 37).

(2) EUVL L 27, 30.1.2004, s. 5.

(3) EUVL L 165, 30.4.2004, s. 1. Oikaisu EUVL L 191, 28.5.2004, s. 1.

(4) EYVL L 147, 31.5.2001, s. 1. Asetus sellaisena kuin se on viimeksi muutettuna komission asetuksella (EY) N:o 1974/2005 (EUVL L 317, 3.12.2005, s. 4).

(5) EYVL L 160, 26.6.1999, s. 103.